Viis Silma
Viis Silma (inglise keeles Five Eyes, FVEY) on anglosfääri maade luureliit, kuhu kuuluvad Ameerika Ühendriigid, Austraalia, Kanada, Suurbritannia ja Uus-Meremaa. Need riigid on signaaliluure alal koostöö tegemiseks sõlminud ka UKUSA lepingu. "Viis Silma" võib viidata kitsamalt ka nende riikide luureagentuuridele. FVEY sai alguse teise maailmasõja ajal kui Briti ja Ameerika Ühendriikide koodianalüütikud pidasid salajasi ning mitteametlikke koosolekuid juba enne seda kui Ameerika Ühendriigid sõjaga liitus. Liit formaliseeriti 1946. aasta UKUSA lepinguga. Kuuekümnendatel loodi külma sõja ajal luuresüsteem ECHELON. Algselt kasutati ECHELONi Nõukogude Liidu ja idabloki maade suhtluse jälgimiseks, kuid tänapäeval kasutatakse seda üle maailma. Sideühenduste jälgimise võimekust arendati edasi terrorismivastase sõja ajal, siis keskenduti peamiselt veebisuhtlusele. FVEY tegevused on suuresti salastatud ning avalikkuses on korduvalt tekkinud debatt võimalike põhiõigusterikkumiste kohta. ECHELONi süsteemi olemasolu sai laiemale üldusesele teatavaks 1990. aastate lõpus ning teemat käsitleti nii Euroopa Parlamendis kui, vähemal määral, Ameerika Ühendriikide Kongressis ja Suurbritannia parlamendis. Endine Ameerika Ühendriikide Riikliku Julgeolekuagentuuri partner Edward Snowden on Viit Silma kirjeldanud riigiülese luureorganisatsioonina, mis ei vasta oma liikmesriikide seadustele. 2010. aastatel tuli avalikkuse ette, et FVEY riigid on oma kodanikke jälginud ning omavahel andmeid jaganud, valitsuste sõnul oli tegevus legaalne. Viis Silma on üks maailma laiaulatuslikumatest luureliitudest. Peale signaaliluure andmeid kogutakse ka sõjaväeluure, inimluure ja kosmoseluure valdkondades. Viis Silma on oma liikmesriikide luurestrateegia võtmeelement.